Katso suoraa lähetystä Helsingin kattojen yltä – tältä näyttää sää juuri nyt

ISTV on lähettänyt läpi aamun suoraa lähetystä Helsingin kattojen yltä. Aamuyöllä Helsingin keskustassa on tullut hyvin märkää räntää.

Yllä olevalla videolla voit seurata suoraa lähetystä Helsingin keskustasta. Lähetys on kuvattu Sanomatalon kattokameralla.

Ennusteen mukaan etenkin Etelä-Suomeen on luvassa runsasta lumisadetta keskiviikkoillan ja torstaipäivän välisenä aikana.

Ilmatieteen laitoksen päivystävä meteorologi Nina Karusto kertoi aiemmin keskiviikkona IS:lle, että ennusteen mukaan lumisade saapuu ensimmäisenä Länsi-Uudellemaalle noin kello yhdeksän tienoilla keskiviikkoiltana, minkä jälkeen lumisade saavuttaa pääkaupunkiseudun myöhäisillasta keskiviikkona.

Erityisesti maan etelä- ja lounaisosiin on ennustettu runsaasti lunta.

– On mahdollista, että paikoin maan etelä- ja lounaisosissa lumimäärä voi olla 20 senttiä. Suurimmat lumimäärät ovat Uudellamaalla ja Varsinais-Suomessa, Ilmatieteen laitoksen päivystävä meteorologi kertoo.

Eniten lunta sataa keskiviikon ja torstain välisen yön aikana, mutta sateet jatkuvat vielä torstaina päivällä.

” Ensilumi tulee rajusti! Torstaiaamuna Uudenmaan ja Varsinais-Suomen sisämaasta voi löytyä paikoin jopa 20cm lumikertymiä. #talvikelit #sää pic.twitter.com/zaWpSjvjmj— Ilmatieteen laitos (@meteorologit) 25. lokakuuta 2017

Jos yllä oleva twiitti ei näy, voit katsoa sen tästä.

HSL varautuu lumikaaokseen

Pääkaupunkiseudun K- ja A-junien liikennettä harvennetaan huomenna runsaan lumipyryn takia, kertoo Helsingin seudun liikenne (HSL).

HSL:n mukaan junien vuorojen vähentämisellä pyritään turvaamaan se, että lähijunaliikenne pystytään muuten ajamaan normaalisti mahdollisesta runsaasta lumisateesta huolimatta.

HSL arvelee, että lumisade saattaa aiheuttaa myöhästymisiä ja perumisia myös bussi- ja raitiovaunuliikenteessä.

VR:n mukaan kaukojunavuorot ajetaan normaalisti eikä yhtiön suunnitelmissa tällä hetkellä ole supistaa liikennettä.

HSL kertoo tiedottavansa perjantain liikenteen mahdollisista poikkeuksista huomenna.

IS seuraa saderintaman etenemistä ja lumipyryn vaikutuksia torstaiaamun liikenteeseen.

Lähetä lumikuva: Oletko keskellä lumikaaosta tai otitko hauskan talvikuvan? Lähetä kuva numeroon 13456 tai tästä.